Henrik Sass Larsen (S), 2002-01-15:
Lovforslagene her skal naturligvis ses i sammenhæng med de øvrige initiativer i den tidligere regerings boligpakke, som alle har til formål at afhjælpe boligmangelen og modvirke boligsociale problemer.
For Socialdemokratiet er det vigtigt, at der bliver gjort en aktiv indsats for at forbedre boligsituationen.
Alt for ofte oplever vi, hvordan ikke mindst svage grupper har besvær med at få en ordentlig bolig til en pris, de kan betale.
En stor gruppe danskere står uden mulighed for at købe fast ejendom, og for dem er problemerne særlig store.
Problemerne kan til dels løses ved at få sat gang i flyttekæden og andre lignende tiltag, men det er langtfra nok for at afhjælpe problemerne.
Derfor er det Socialdemokratiets klare opfattelse, at der skal bygges flere boliger, og at det skal ske snart.
Det gælder dog ikke, at alt nybyggeri er lige godt.
Udbygning bør ske på en måde, hvorpå det sikres, at det danske boligmarked også fremover vil være karakteriseret ved en blandet boligmasse.
Derfor er tankerne bag boligpakken således også, at det nødvendige nybyggeri skal bestå af mange forskellige boligtyper.
Det er derfor naturligvis også vigtigt, at der også fremover vil være mulighed for vækst i det private udlejningsbyggeri, som de her forslag sigter på. Formålet med forslagene er at stimulere pensionsinstitutternes incitament til opførelse af nye udlejningsboliger.
Under udarbejdelsen af boligpakken var den daværende by- og boligminister i en tæt, positiv dialog med pensionskasserne for at nå frem til en model, der ville få pensionskasserne i gang med at bygge udlejningsboliger.
Og som resultat af de her drøftelser kom bl.a. de forslag, som vi behandler her i dag.
Ved at fritage pensionskasserne fra den normale beskatning på 15 pct. efter pensionsbeskatningsloven gør forslaget det økonomisk attraktivt for pensionsinstitutterne at investere i udlejningsbyggeri til gavn og glæde for både indbetalere, lejere og samfundet som helhed. Der er således tale om skattefritagelse, netop fordi boligerne vil være med til at løse en for samfundet utrolig vigtig opgave og på et niveau, hvor der efter vores opfattelse opnås en god balance mellem rabatten og værdien for samfundet.
Når det gælder rettigheder og pligter, har det altid været Socialdemokratiets grundholdning, at de går hånd i hånd.
Det gælder naturligvis også på det her område og er afspejlet i forslaget.
Derfor er det naturligvis også ganske rimeligt, at der følger en række pligter med den store skatterabat, som forslaget lægger op til. Først og fremmest er det vigtigt for Socialdemokratiet, at der bliver tale om boliger til almindelige danskere.
Vi skal ikke give statsstøtte til luksuslejligheder med tagterrasse og udsigt over Øresund.
Den type boliger opføres der allerede i dag mange af også fra pensionskassernes side, og der er ingen grund til at støtte det her byggeri med statsmidler.
Det vil være forkert både ud fra et fordelings- og et boligpolitisk synspunkt.
Derfor indeholder forslaget en række begrænsninger, der sikrer, at skattefritagelsen kun bliver for boliger, der vil være realistiske for almindelige danskere at betale.
Det er ligeledes vores opfattelse, at det med den relativt store skatterabat som denne her er meget rimeligt, at kommunerne får anvisningsret til en del af boligerne, helt præcis en fjerdedel, som forslaget lægger op til.
En sådan anvisningsret vil være til stor gavn både for kommunerne og for ambitionen om at sammensætte boligmassen bredt og hermed medvirke til at undgå ghettodannelser og i øvrigt afhjælpe boligsociale problemer. Sammen med nogle af de andre tiltag i boligpakken, f.eks. medejerboligerne, vil den kommunale anvisningsret være med til at skaffe en yderligere blanding af, hvilke befolkningsgrupper der bor hvor, en udvikling, som vi i Socialdemokratiet gerne vil give et ekstra skub med på vejen.
Og så har jeg skrevet, at jeg håbede på, at også den nye regering ville se positivt og konstruktivt på det her, men nu forstår jeg på den hidtidige debat, at det vil de ikke.
De har i hvert fald tænkt sig at stemme det ned.
Og så mangler vi jo kun
at få at vide fra det automatiske støtteparti, Dansk Folkeparti, at de også jorder forslaget, og det skal de såmænd nok også gøre, men vi vil i hvert fald forholde os konstruktivt under udvalgsarbejdet og ser frem til det. Og jeg skal for hr. Anders Samuelsen meddele, at Det Radikale Venstre også kan støtte forslaget.